Pripravili prvi mednarodni plavalni miting za invalide
Z udeležbo je ŠD Plavalček več kot zadovoljen
Na bazenu v Brestanici so pripravili prvi mednarodni plavalni miting za invalide, kar je velik korak na področju športa invalidov v Sloveniji, saj tovrstnih tekmovanj za invalide pri nas doslej ni bilo. Za ta smel korak so se odločili člani Športnega društva Plavalček iz Krškega.

Tatjana Lapuh, predsednica Športnega društva Plavalček, ki je bil ustanovljen lani, pravi, da so se za organizacijo Prvega mednarodnega Plavalčkovega mitinga v plavanju za invalide odločili, da bi tudi invalidom, ki trenirajo plavanje, omogočili, da tekmujejo, da se družijo in pridobivajo dragocene izkušnje v mednarodni konkurenci. Zanj so se odločili na pobudo hrvaških in srbskih kolegov, kjer je takšnih tekmovanj več.
Lapuhova o tekmovanju pove: »Odzvalo se je deset klubov iz treh držav. Tekmujejo plavalci invalidi iz Slovenije, iz Hrvaške trije klubi in iz Belorusije dva plavalca, eden izmed njiju je tudi para olimpijski športnik. Gre za pravo tekmovanje. Vedno me zmoti to, da mnogi mislijo, da gre pri športu invalidov le za rekreacijo. Invalidi namreč zelo resno trenirajo in tudi tekmujejo.«
To so dokazali tudi na tekmovanju v bazenu. Da bi moralo biti tudi pri nas več tovrstnih tekmovanj je prepričan tudi naš svetovni prvak v plavanju Darko Đurić, ki je to dodatno utemeljil: »To je v bistvu prva mednarodna tekma v Sloveniji za plavalce invalide. Jest sem zelo vesel, da so se odločil za organizacijo. Mislim, da je to tudi velika motivacija za mlajše tekmovalce, da se lahko že na domačem okolju predstavijo, potem pa dobijo še dodaten motiv za nadaljnje treninge, da bi se uveljavili tudi na mednarodni ravni.«
S takšnimi tekmovanji želijo organizatorji navdušiti tudi druge invalide, da se začnejo ukvarjati s športom. V Sloveniji je namreč kar 170 tisoč invalidov, v slovenskih osnovnih in srednjih šolah pa še 8300 otrok s posebnimi potrebami in le redki so športno aktivni.

